**ПАРЛАМЕНТАРНИ ОДБОР**   
**ЗА СТАБИЛИЗАЦИЈУ И ПРИДРУЖИВАЊЕ ЕВРОПСКЕ УНИЈЕ**  
 **И СРБИЈЕ (ПОСП)**

8. састанак

13-14. јун 2018.  
Стразбур

**ДЕКЛАРАЦИЈA и ПРЕПОРУКE**

Парламентарни одбор за стабилизацију и придруживање Европске уније и Србије (ПОСП) одржао је свој осми састанак 13. и 14. јуна 2018. године у Стразбуру којим су копредседавали г. Едвард КУКАН, испред делегације Европског парламента, и г. Владимир ОРЛИЋ, испред делегације Народне скупштине Републике Србије.

У размени ставова са Одбором учествовали су:

* **Гђа Емилија КРАЛЕВА**, заменик министра спољних послова  
  у име бугарског председавања Савету,
* **Гђа Ђеновева РУИЗ КАЛАВЕРА**, директор за Западни Балкан,   
  Генерални директорат за политику суседства и преговоре о проширењу,   
  у име Европске комисије,
* **Гђа Ања РОВИЋ**, државни секретар, Министарство за европске интеграције,  
  у име Владе Србије,
* **Г. Едвард АУЕР**, начелник Одсека за Западни Балкан,   
  у име Европске службе за спољне послове.

Чланови Парламентарног одбора за стабилизацију и придруживање разматрали су следеће теме:

* Тренутна ситуација у претприступним преговорима и односима између ЕУ и Србије;
* Ситуација у погледу преговарачког поглавља 23, укључујући правосуђе, уставне реформе, основнa правa и слободу медија;
* Развој догађаја у економији;
* Најновији развој догађаја у односима између Београда и Приштине;
* Спољна, безбедносна и одбрамбена политика и сарадња.

Парламентарни одбор за стабилизацију и придруживање, у складу са чланом 7. Пословника и чланом 125. Споразума о стабилизацији и придруживању Европске уније и Србије, упућује следећу Декларацију и препоруке Савету за стабилизацију и придруживање и институцијама Србије и Европске Уније:

1. Поздравља сталан напредак који се остварује у приступним преговорима, што је довело до отварања укупно 12 поглавља, од којих су два привремено затворена; подсећа да је остваривање стабилног напретка земље у оквиру поглавља 23 и 24 о владавини права, као и у процесу нормализације односа у оквиру поглавља 35 и даље од суштинског значаја за целокупну динамику процеса преговора, у складу са Преговарачким оквиром и позива на остваривање опипљивог и одрживог напретка у том погледу; позива Савет и Комисију да подрже отварање додатних технички припремљених поглавља и истиче потребу за утемељеним, транспарентним и конструктивним јавним расправама о ЕУ, њеним институцијама и импликацијама чланства; позива Европску комисију и Владу Републике Србије да наставе са координираним радом на повећању видљивости пројеката које финансира ЕУ, како би се стално повећавала свест грађана о практичним резултатима европских интеграција; подржава изгледе Србије за чланство до 2025. године који треба да буду оствариви када Србија буде интензивирала своје реформе у предстојећим годинама;
2. Поздравља посредовање ЕУ у дијалогу између Београда и Приштине на највишем политичком нивоу преко Високе представнице/потпредседнице Могерини и заједнички рад на пуном спровођењу споразума из Брисела како би се остварила свеобухватна нормализација односа у форми правно обавезујућег споразума; изражава забринутост због изостанка напретка на техничком нивоу дијалога; позива на прављење помака у пуном спровођењу свих договора који су постигнути у дијалогу између Београда и Приштине уз посредовање ЕУ, у доброј вери и правовремено, а нарочито апелује да се успостави Заједница српских општина и да се спроведе договор о енергетици; изражава озбиљну забринутост због недавних тензија и употребе силе и истиче да је неопходно суздржавање од сваког деловања, провокативних корака или реторике која није од помоћи и који би могли да угрозе напрадак који је до сада остварен и спрече процес нормализације;
3. Констатује сталне реформе које Србија спроводи и које су подржале даљи опоравак привреде и довеле до стварања нових радних места; поздравља чињеницу да је Србија остварила значајан напредак у јачању финансијске стабилности, нарочито у погледу буџетског дефицита и чињеницу да је јавни дуг испод нивоа утврђеног критеријумима из Мастрихта; подстиче Србију да још више ради на повећању како јавних, тако и приватних инвестиција и на спровођењу осталих реформи које су представљене у Програму економских реформи, нарочито у областима фискалних правила, енергетских тржишта, управљања порезима, контроли државне помоћи и порезима на рад; истиче огромну улогу малих и средњих предузећа за привреду Србије и важност постојања програма подршке за њихов развој, нарочито у области ИТ и дигиталне економије; поздравља стабилно унапређење услова за пословање; похваљује Србију због тога што је успоставила нови систем дуалног и стручног образовања како би се решио проблем незапослености младих и истиче важност даљег ширења овог система у сарадњи са другим актерима;
4. Поздравља отварање преговарачких поглавља 6 (право привредних друштава) и 30 (економски односи са иностранством), који треба да помогну консолидовање реформи Србије како би се побољшали пословно окружење и раст даљим повећањем трговинских токова; констатује да је право привредних друштава посебно важно за подстицање конкурентности и интегрисање српских предузећа у унутрашње тржиште ЕУ, констатује, међутим, неколико ренумерација члана о „злоупотреби положаја одговорног лица“ (члан 227) Кривичног законика; констатује да се у оквиру поглавља о економским односима са иностранством, Србија посветила пуном учешћу у трговинској политици ЕУ од дана приступања, као и да треба да спроведе процес приступања СТО;
5. Понавља позив Србији да прогресивно усклади своју спољну и безбедносну политику са политиком ЕУ, у складу са захтевима свог статуса кандидата и захтевима из Споразума о стабилизацији и придруживању; поздравља учешће Србије у четири мисије и операције ЕУ у оквиру спровођења Заједничке безбедносне и одбрамбене политике и у листи борбених група ЕУ, као и њену сарадњу у борби против терористичких претњи, ирегуларних миграција и организованог криминала и у заједничким активностима у оквиру програма „Партнерство за мир”;
6. Констатује да је остварен одређени напредак у области правосуђа; истиче потребу за даљим реформама које гарантују раздвајање власти и јачање независности правосуђа, на основу широког и инклузивног процеса консултација; поздравља то што су релевантни нацрти амандмана на Устав поднети Венецијанској комисији; истиче да процена Венецијанске комисије треба јасно да се одражава у ревидираним нацртима амандмана како би се смањио обим политичког утицаја на правосуђе, у процесу именовања судија и тужилаца; похваљује смањење нерешених предмета и увођење мера за хармонизацију судске праксе, али констатује и изостанак насумичне доделе предмета у свим судовима; позива власти да у потпуности спроведу циљеве и мере утврђене у акционом плану за поглавље 23, укључујући законодавство о бесплатној правној помоћи и заштити података о личности;
7. Позива Србију да убрза спровођење националне стратегије и акционог плана за борбу против корупције и позива на успостављање почетног система праћења постигнутих резултата о истрагама, кривичном гоњењу и пресудама у случајевима корупције на високом нивоу и очекује усвајање новог Закона о Агенцији за борбу против корупције, без даљег одлагања; поздравља активну улогу Србије у међународној и регионалној сарадњи између полиције и правосуђа, напредак који је остварен у борби против организованог криминала и усвајање прве српске националне Процене претње од тешког и организованог криминала (SOCTA);
8. Истиче важност парламентарне димензије у процесу приступања ЕУ, као и међусобне сарадње између радних тела националних парламената и Европског парламента; констатује да честа употреба хитног поступка и других парламентарних пракси могу умањити делотворност парламента, квалитет и транспарентност процеса доношења закона, при чему не омогућавају увек довољно широке јавне расправе и расправе са заинтересованим странама; истиче да је надзорна функција парламента веома значајна у овом процесу и да стална сарадња са организацијама цивилног друштва (ОЦД) може додатно ојачати парламент у односу на извршну власт; поздравља мере које су предузете ради унапређења транспарентности и процеса консултација, укључујући јавна слушања, редовне састанке и консултације са Националним конвентом о Европској унији (НКЕУ), као важним делом поступка преговора; и похваљује сарадњу између релевантних парламентарних одбора, као и између Одбора за европске интеграције и НКЕУ;
9. Констатује да је остварен одређени напредак у складу са препорукама ОЕБС/ОДИХР-а са претходних избора; истиче потребу за пуним спровођењем преосталих препорука из завршног извештаја Мисије ОЕБС/ОДИХР-а за посматрање избора, пре свега уважавајући приоритетне препоруке;
10. Истиче постојање законодавног и институционалног оквира за поштовање међународног права о заштити људских права; истиче да је неопходна стална примена тог оквира у целој земљи и у том смислу подржава даље спровођење акционог плана за права националних мањина и све одрживе активности усмерене на унапређење положаја особа које су припадници рањивих група и мањина, посебно у области образовања, званичне употребе језика, медија и културе мањина, као и адекватне заступљености на свим нивоима јавне управе и правосуђа; поздравља то што је Влада усвојила и поднела у парламентарну процедуру кључне предлоге оквира права мањина, посебно Закона о националним саветима националних мањина; поздравља успостављање добре сарадње између Савета Републике Србије за националне мањине и националних савета националних мањина, као и чињеницу да је повећано финансирања Фонда за националне мањине; снажно подржава напредак који је остварен у области образовања мањина и поздравља меморандуме о разумевању са осам националних савета националних мањина о издавању уџбеника на мањинским језицима; подржава проактивно промовисање културе инклузије и толеранције; поздравља организовање београдске Параде поноса током претходних година; подржава активности које се спроводе у вези са усвајањем Закона о родној равноправности;
11. Понавља важност слободе изражавања и медија и поново позива на остваривање већег напретка у овом смислу; истиче важност спречавања сваке могуће претње новинарима, насиља над њима и застрашивања новинара и у том смислу поздравља Споразум о сарадњи и мерама за подизање нивоа безбедности новинара који су потписали Тужилаштво, Министарство унутрашњих послова и медијска удружења; позива на одлучно унапређење ситуације у погледу слободе изражавања, констатује тврдње о аутоцензури медија; позива на пуно спровођење медијских закона; поздравља иницијативу измене медијске стратегије на инклузиван начин; поздравља унапређење културе новинарства и јачање саморегулаторног система и доследан рад Регулаторног тела за електронске медије; истиче важност потпуне транспарентности у власништву над медијима и финансирању медија;
12. Позива партнере са Западног Балкана да наставе да подстичу атмосферу поштовања и толеранције и да осуђују све облике говора мржње, злочина против човечности и ратних злочина; истиче да је пуна сарадња са Миханизмом за међународне кривичне судове (ММКС) и даље суштински важна; позива да се ратни злочини третирају без дискриминације, да се реши проблем некажњивости и да се обезбеди одговорност; похваљује координациони механизам који је успостављен између тужилаца за ратне злочине Србије, Хрватске и Босне и Херцеговине и апелује на све надлежне да наставе да раде на питању судбине несталих, лоцирању масовних гробница и гарантовању права жртава и њихових породица; охрабрује отвореност српских власти за разговор о отвореним билатерланим питањима и њиховом превазилажењу кроз дијалог; констатује активно учешће Србије у великом броју иницијатива за регионалну сарадњу;
13. Изражава даљу подршку повећаној регионалној сарадњи у оквиру „Берлинског процеса“, укључујући и сарадњу на помирењу које ће бити високо рангирано на дневном реду Самита у Лондону; поздравља резултате који су до сада остварени у оквиру процеса ЗБ6 и позива на даљи развој регионалног привредног подручја (РЕП); поздравља несумњиву подршку европској перспективи Западног Балкана која је поново поптврђена на Самиту у Софији 17. маја 2018. године, као и усвајање Декларације из Софије; подсећа на изјаву да је ЕУ одлучна да ојача и интензивира своју ангажованост на свим нивоима како би подржала политичку, економску и друштвену трансформацију овог региона, укључујући и кроз помоћ партнера Западног Балкана засновану на опипљивом напретку у владавини права, као и у друштвено-економским реформама; снажно подржава обећање партнера са Западног Балкана да ће наставити са оснаживањем добросуседских односа, регионалне стабилности и обостране сарадње.